ୟୁନିୟନ ପବ୍ଲିକ୍ ସର୍ଭିସ କମିଶନ (ୟୁପିଏସସି) ପରୀକ୍ଷା ୨୦୧୯ର ଫଳାଫଳ ମଙ୍ଗଳବାର ପ୍ରକାଶ ପାଇଛି । ଏଥିରେ ଇନ୍ଦୋରର ପ୍ରଦୀପ ସିଂହ ୨୬ତମ ସ୍ଥାନ ଦଖଲ କରିଛନ୍ତି । ଏହାପରେ ତାଙ୍କର ଆଇଏଏସ୍ ହେବାର ରାସ୍ତା ପରିଷ୍କାର ହୋଇ ଯାଇଛି । ୨୦୧୮ରେ ସେ ୟୁପିଏସସି ପରୀକ୍ଷାରେ ୯୩ତମ ସ୍ଥାନ ଦଖଲ କରି ଆଇଆରଏସ୍ ପାହ୍ୟା ପାଇଥିଲେ ଓ ଆୟକର ଅଧିକାରୀ ଭାବରେ ଅତିରିକ୍ତ କମିଶନର ପଦରେ ନିଯୁକ୍ତି ପାଇଥିଲେ । ଛୁଟି ନେଇ ପ୍ରଦୀପ ପୁନର୍ବାର ୟୁପିଏସସି ନିମନ୍ତେ ପ୍ରସ୍ତୁତି ଚଳାଇଥିଲେ ।
ପ୍ରଦୀପଙ୍କ ବାପା ମନୋଜ ସିଂହ ଇନ୍ଦୋରର ନିରଞ୍ଜନପୁର ଦେବା ନଗରସ୍ଥିତ ଡ଼ାଇମଣ୍ଡ ପେଟ୍ରୋଲ ପମ୍ପରେ କାମ କରନ୍ତି । ତାଙ୍କର ଭାଇ ସନ୍ଦୀପ ଓ ମା ଅନୀତା ସିଂହ ଇନ୍ଦୋରରେ ରହନ୍ତି । ପ୍ରଦୀପ କହିଛନ୍ତି ଯେ ପିଲାଦିନୁ ତାଙ୍କର ସ୍ବପ୍ନ ଥିଲା ସେ କିଛି ବଡ଼ କାମ କରି ଦେକାଇବେ । ଯେତେବେଳେ ବିକମ୍ ପାସ୍ କଲେ ସେତେବେଳେ ଆଇଏଏସ୍ ହେବା ପାଇଁ ସ୍ବପ୍ନ ଦେଖିଥିଲେ। ଯାହାଫଳରେ ତାଙ୍କର ବାପା ଓ ମା'ଙ୍କ ସ୍ବପ୍ନକୁ ପୂରଣ କରିପାରିବେ । ପ୍ରଦୀପଙ୍କ ବାପା ମନୋଜ କହିଛନ୍ତି ଏହି ଦିନଟିକୁ ସେ କେବେ ବି ଭୂଲି ପାରିବେ ନାହିଁ । କିଛି ବର୍ଷ ପୂର୍ବରୁ ଏ କଥା କଳ୍ପନା କରି ପାରି ନ ଥିଲି ଯେ ପୁଅ ମୋର ନାମକୁ ଉଜ୍ବଳ କରିବ।
ଦିଲ୍ଲୀରେ କୋଚିଂ ନେବା ବେଳେ ପ୍ରଦୀପଙ୍କ ପାଖରେ ପର୍ଯ୍ୟାପ୍ତ ଅର୍ଥ ନ ଥିଲା । ୟୁପିଏସସି ପ୍ରସ୍ତୁତି ନିମନ୍ତେ ତାଙ୍କର ବାପା ମନୋଜ ସିଂହଙ୍କୁ ନିଜର ଘର ବିକ୍ରି କରିବାକୁ ପଡ଼ିଥିଲା । ଘରର ଅନ୍ୟ ସଦସ୍ୟମାନେ ମଧ୍ୟ ସବୁପ୍ରକାର ସହାୟତା କରିଥିଲେ । ମା' ନିଜ ଗହଣା ବିକ୍ରି କରି ତାଙ୍କ ପଢ଼ା ପାଇଁ ଟଙ୍କା ପଠାଉଥିଲେ । କୋଚିଂ ନିମନ୍ତେ ଦେଢ଼ଲକ୍ଷ ଟଙ୍କା ଦେବା ନିମନ୍ତେ ମନୋଜଙ୍କୁ ଗାଁର ପୈତୃକ ସମ୍ପତ୍ତି ସୁଦ୍ଧା ବିକ୍ରି କରିବାକୁ ପଡ଼ିଥିଲା ।
ପ୍ରଦୀପ କହିଛନ୍ତି ଯେ ତାଙ୍କ ପାଇଁ ପଦ ବା କ୍ୟାଡ଼ର ଗୁରୁତ୍ବପୂର୍ଣ୍ଣ ନୁହେଁ । ଯେଉଁ କାମ ନିମନ୍ତେ ଆମେ ପରିଶ୍ରମ କରୁଛୁ ତାହାର ଫଳାଫଳକୁ ସ୍ବୀକାର କରିବାକୁ ପଡ଼ିବ । ପ୍ରାର୍ଥନା ଓ ପରିଶ୍ରମ ହିଁ ସଫଳତାର ମୂଳ ପିଣ୍ଡ । ମୁଁ ପରିଶ୍ରମ କରିଛି ଓ ମୋର ପରିଜନ, ବାପା-ମା ମୋ ପାଇଁ ପ୍ରାର୍ଥନା କରିଛନ୍ତି । ମୋର ଜନ୍ମଭୂମି ବିହାର ଓ କର୍ମଭୂମି ହେଉଛି ଇନ୍ଦୋର । ଯେତେବେଳେ ମୁଁ ସପ୍ତମରେ ପଢ଼ୁଥିଲି, ସେତେବେଳେ ମୋର ଜେଜେବାପା କିଛି ଭଲ କାମ କରି ଦେଖାଅ, ଯେଉଁଥିରେ ପରିବାରର ନାମ ଗୌରବାନ୍ବିତ ହେବ ବୋଲି କହୁଥିଲେ । ବିହାରରେ ବହୁତ ଯୁବକ ଆଇଏଏସ୍ ଓ ଆଇପିଏସ୍ ପାଉଥିଲେ, ତେଣୁ ତାଙ୍କ ମନରେ ଆଇଏଏସ୍ ହେବା ପାଇଁ ସ୍ବପ୍ନ ରହିଥିଲା ବୋଲି କହିଛନ୍ତି ପ୍ରଦୀପ ।
